**Haljala ja Kukruse vahelise 2+2 maanteelõigu riigi eriplaneeringu asukoha eelvaliku, asjakohaste mõjude hindamise, sh KSH esimese etapi aruande koostamine Regionaal- ja Põllumajandusministeeriumile**

**TEHNILINE KIRJELDUS**

## **Taust**

Vabariigi Valitsus algatas 23.03.2022 korraldusega nr 97 riigiteel 1 Tallinn-Narva asuva Haljala ja Kukruse vahelise teelõigu 2+2 ristlõikega maantee riigi eriplaneeringu (REP) ning keskkonnamõju strateegilise hindamise (KSH). Riigi eriplaneeringu eesmärk on kavandada riigiteel 1 Haljala-Kukruse vahelisel teelõigul kiirusele 120 km/h vastava 2+2 ristlõikega maantee rajamist. Riigi eriplaneeringu tulemusel koostatakse terviklik ruumilahendus riigimaantee ja sellega funktsionaalselt koos toimivate ehitiste tarbeks. Lisaks põhimaantee trassikoridori asukohale määratakse planeeringus trassiga seotud teiste piirkonna teede ja rohevõrgustiku toimimiseks vajalike rajatiste asukohad (nt eritasandilised liiklussõlmed, kogujateed, kergliiklusteed, ökoduktid, sillad, tehnovõrgud, 5G taristu, jmt), määratakse maakasutus- ja ehitustingimused ning lahendatakse muud planeerimisseaduse (PlanS) § 126 lg-s 1 nimetatud asjakohased riigi eriplaneeringu ülesanded. Maantee kavandamisel tuleb arvestada piirkonna unikaalsuse ning loodus-, sotsiaal- ja kultuurilise eripäraga.

REPi raames viiakse läbi keskkonnamõju strateegiline hindamine ja hinnatakse planeeringu elluviimisega kaasnevaid asjakohaseid majanduslikke, kultuurilisi, sotsiaalseid ja looduskeskkonnale avalduvaid mõjusid.

Koostatud on REPi [asukoha eelvaliku lähteseisukohad (LS) ja mõjude hindamise, sh KSH programm](https://www.riigiplaneering.ee/riigi-eriplaneeringud/haljala-kukruse-maanteeloik/dokumendid) (edaspidi koos: LS ja KSH programm). REPi LS vastab PlanS § 6 p 12 sätestatud nõuetele, sh on välja töötatud planeeringu koostamise põhimõtted ja metoodika. KSH programm vastab KeHJS § 36 lg 2 sätestatud nõuetele. Samuti on läbi viidud PlanS § 32-34 kohased tegevused.

REP LS ja KSH programmi koostamisel on analüüsitud olemasolevaid andmeid, uuringuid ja dokumente ning hinnatud nende kasutamise võimalikkust REPi koostamisel, asjakohaste mõjude (AKM) hindamisel ja KSH aruande koostamisel. Samuti on analüüsitud täiendavate uuringute ja analüüside läbiviimise vajadust. Asukoha eelvaliku eskiisprojekti ja läbiviidavate uuringute sisuga ning nõuetega nende läbiviimisele on võimalik tutvuda konkreetse uuringu lähteülesandes (LS ja KSH programmi lisad 2-9) koos hankedokumentides täpsustatud pädevusnõuetega ekspertidele. Lisaks on LS ja KSH programmi ptk-s 5.2 välja toodud nimekiri vajalikest ekspertidest ning neile esitatavatest pädevusnõuetest.

Kaardistatud on asutused ja isikud, kellega tehakse koostööd ja keda kaasatakse asukoha eelvaliku koostamisse. Koostatud on PlanS § 31 lõigetes 1-3 nimetatud koostöö ja kaasamise tarbeks info (ptk 6.2) ning ajakava (6.1), mille põhjal saab ülevaate, kellega, kuidas ja millal koostööd tehakse ning kaasatakse. Kaardistatud on praeguseks teadaolevad sidusgrupid.

Koostatud on kogu REPi prognoositav ajakava koos planeeringu protsessi kirjeldusega, arvestades muuhulgas hangete, vajalike uuringute ja analüüside ning asukoha eelvaliku etapi ja detailse lahenduse etapi eskiis- ja eelprojektide koostamise prognoositavat ajakava (ptk 6.1).

Riigi eriplaneeringu koostamist ja mõjude hindamist, sh KSH läbiviimist korraldab Regionaal- ja Põllumajandusministeerium (edaspidi tellija). Riigi eriplaneeringu asukoha eelvaliku otsuse teeb ja planeeringu kehtestab Vabariigi Valitsus.

## **Töö eesmärk**

Teenuse osutaja konsulteerib tellijat REPi asukoha eelvaliku, asjakohaste mõjude (AKM) hindamise, sh KSH esimese etapi aruande koostamisel ning LS ja KSH programmi lisades olevate uuringute läbiviimisel ja eskiisprojekti koostamisel.

Töö eesmärk on variantide võrdluse teel selgitada välja maanteetrassi sobivaim asukoht (350 m laiuse koridorina), mis vastab planeeringu eesmärgile. Alternatiivide võrdlus teostada vastavalt LS-s toodud põhimõtetele. Järgmises, planeeringu detailse lahenduse etapis määratakse trassikoridori sees täpne 2+2 ristlõikega maantee paiknemine koos vajalike rajatistega.

REPi asukoha eelvalik, AKM hindamise ja KSH esimese etapi aruanne peavad olema koostatud mahus ja viisil, mis võimaldavad riigi eriplaneeringu asukoha eelvaliku etapi edukat läbiviimist. Planeeringu dokumentide koostamisel lähtuda PlanS § 3 lõigetest 1-4 ja ptk-s 2 toodud põhimõtetest.

Asukoha eelvaliku etapis on ette nähtud visandada lähtuvalt LS ja KSH programmis toodud põhimõtetest 2-5 (keskmiselt 3) trassialternatiivi (vt ptk 2) ning võrdluse teel leida parim alternatiiv. Samuti tuleb hinnata kõikide trassialternatiivide mõjusid KSH ja AKM hindamise raames. Mõjude hindamine, sh KSH esimese etapi aruande koostamine toimub paralleelselt planeerimisprotsessiga (mitte ei anta hinnang valminud tööosale). Asukoha eelvaliku etapi lõpuks tuleb koostada terviklik eskiisprojekt välja valitud trassialternatiivi jaoks.

## **Osapoolte tegevused, kohustused ja töö tulemused**

Teenuse osutamisel tuleb tagada tegevuse maksimaalne läbipaistvus selliselt, et võimalikes järgnevates riigihangetes ei moonutata konkurentsi – sellega ei tekitata kellelegi eelist ega välistata mõne ettevõtja hankes osalemist.

Seisukohtade kujundamine toimub kogu protsessi vältel tellija, huvitatud isiku Transpordiameti (edaspidi huvitatud isik) ja teenuse osutaja koostöös. Planeerimismenetluse vältel langetab lõplikud kaalutlusotsused tellija, vajadusel Vabariigi Valitsus.

### **Teenuse osutaja tegevused ja kohustused**

**Asukoha eelvaliku tegemisel**

* + 1. Koostada, tutvustada ja täiendada REPi asukoha eelvaliku dokumentatsiooni, AKM hindamise ja KSH esimese etapi aruannet ja asukoha eelvaliku etapi eskiisprojekti.
    2. REPi asukoha eelvaliku tegemisel, eskiisprojekti koostamisel, AKM hindamise ja KSH esimese etapi aruande koostamisel tuleb juhinduda LS ja KSH programmis sätestatust. Täiendavate asjaolude ilmnemise korral võib LS ja KSH programmis kirja pandust põhjendatud juhul kõrvale kalduda tellijaga kokkuleppel. Sellekohased põhjendused tuleb esitada planeeringulahenduses või AKM hindamise ja KSH esimese etapi aruandes (vt lisaks KeHJS § 40 lg 5).
    3. KSH esimese etapi aruanne peab sisaldama keskkonnamõju hindamise ja keskkonnajuhtimissüsteemi seaduse (KeHJS) § 40 lõigetes 4 ja 42 nimetatud teavet (PlanS § 36 lg 2).
    4. Koostada asukoha eelvaliku etapi eskiisprojekt, mille koostamisel võtta aluseks LS ja KSH programmi lisas 8 toodud lähteülesanne. Eskiisprojekti koostajal on õigus teha ettepanekuid lähteülesandes toodud töökirjelduse muutmiseks. Muudatused tuleb tellijaga kooskõlastada enne eskiisprojekti koostamise alustamist ning esitada vastavad põhjendused ja selgitused eskiisprojekti seletuskirjas. Muudatused on lubatud vaid juhul, kui need võimaldavad töö eesmärgi täitmist.
    5. Korraldada LS ja KSH programmi lisas 1 toodud võrdluskriteeriumide maatriksis toodud andmete kogumine, mis on aluseks trassialternatiivide võrdlemisel.
    6. Koordineerida planeeringu koostamisse kaasatud ekspertmeeskonna ja uuringute teostajate tööd.
    7. Teenuse osutajal peab olema töö nõuetekohaseks teostamiseks, sh uuringute, analüüside jms läbiviimiseks vajalikud litsentsid, riist-, tarkvara jms vahendid.

**Uuringute läbiviimise korraldamisel**

* + 1. Viia läbi LS ja KSH programmi koostamisel välja selgitatud uuringud (töö käigus ilmnevate täiendavate uuringute läbiviimine ei ole käesoleva hanke osaks):
       1. Ulukiuuringu I etapp
       2. Metsa raadamise uuring
       3. Mürauuringu I etapp ja vibratsioonihinnang
       4. Asustusstruktuuri uuring
       5. Liiklusuuring
       6. Eeltasuvusarvutus
       7. Piirkonna meelsusuuring
    2. Uuringute läbiviimisel võtta aluseks LS ja KSH programmi lisades toodud lähteülesanded, sh arvestades hankedokumentides täpsustatud pädevusnõuetega uuringu teostajale.
    3. Enne uuringu koostamise alustamist tuleb koostada uuringu kava, mis tuleb esitada tellijale kinnitamiseks.
    4. Uuringu teostajal on õigus teha ettepanekuid lähteülesandes toodud metoodika muutmiseks. Muudatused tuleb tellijaga kooskõlastada enne uuringu koostamise alustamist ning esitada vastavad põhjendused ja selgitused uuringu aruandes. Muudatused on lubatud vaid juhul, kui need võimaldavad uuringu eesmärgi täitmist.

**Detailse lahenduse koostamiseks vajalikud tegevused**

* + 1. Planeeringu detailne lahendus on ette nähtud koostada eelprojekti staadiumile vastavas detailsuses. Koostada lähtetingimused REPi detailse lahenduse koostamiseks. Lähtetingimused on oma olemuselt sarnased lähteseisukohtadele. Kooskõlastajatel ja arvamuse andjatel peab olema võimalik esitada lähtetingimustele ettepanekuid.
    2. LS ja KSH programmi ptk-s 5.1.2. on toodud detailse lahenduse koostamiseks vajalike uuringute ja analüüside esialgne nimekiri. Lähtetingimuste koostamisel tuleb täpsustada detailse lahenduse jaoks vajalike uuringute ja analüüside loetelu, esitades iga uuringu ja analüüsi vajaduse kohta selgituse ja põhjenduse (miks on vaja, millises täpsusastmes jne).
    3. Koostada REPi detailse lahenduse raames läbiviimist vajavate uuringute ja analüüside lähteülesanded, tuues muuhulgas välja ekspertide vajalikud pädevused. Kooskõlastajatel ja arvamuse andjatel peab olema võimalik esitada koostatud lähteülesannetele ettepanekuid.
    4. Viia läbi turu-uuring ning tuua välja uuringute ja analüüside prognoositavad maksumused.
    5. Koostada REPi detailse lahenduse raames koostatava eelprojekti tellimise lähteülesanne, tuues muuhulgas välja ekspertide vajalikud pädevused ning eelprojekti prognoositava maksumuse (viia läbi turu-uuring).
    6. Määrata detailse lahenduse (planeeringu, AKM hindamise ja KSH aruande) läbiviimiseks vajaliku ekspertmeeskonna koosseis ning ekspertide pädevusnõuded.
    7. Hinnata ajutise planeerimis- ja ehituskeelu kehtestamise vajadust ja ulatust (ala) detailse lahenduse koostamiseks (PlanS § 42).
    8. Koostada REPi detailse lahenduse prognoositav ajakava koos protsessi kirjeldusega, arvestades muuhulgas hangete, vajalike uuringute ja analüüside läbiviimise ning avalikustamise prognoositavat ajakava.

**Koostamise korraldamise abitegevused**

* + 1. Tagada riigiplaneering.ee koosseisus REP veebilehe sisu loomine ja vajadusel täiendamine (visuaal ja tekst) konsultatsioonhanke etapi vältel. Tagada GIS põhise planeeringulahenduse avalikustamise võimekus REP veebilehel kogu konsultatsioonhanke etapi vältel. Ruumiandmed anda üle shapefile’de (.shp) kujul. Portaali majutamine toimub tellija serveris Drupali alusplatvormil. GISi majutamise tagab teenuse osutaja.
    2. Valmistada ette ja viia läbi töörühma arutelud, valdkondlikud töökoosolekud ja kogukondadega kohtumised koos planeeringu koostamise korraldajaga. Korraldada kõikide arutelude protokollimine (kuni 15 juhtrühma kohtumist ja kuni 300 valdkondlikku töökoosolekut ning kuni 30 kogukondadega töökohtumist). Töökohtumised kogukondadega toimuvad planeeringualasse jäävates KOVdes vastavalt vajadusele ning Tallinnas. Vajadusel korraldada koosolekud osaliselt või täielikult veebiüleselt.
    3. Osaleda iganädalastel projekti protsessi ülevaate koosolekutel (progressikoosolek) veebikoosolekutena või vastavalt vajadusele kohapeal. Projekti juhtimine toimub agiilse projektijuhtimise meetodil.
    4. Hoida asja- ja ajakohasena töö läbiviimise metoodikaga ja läbiviimisega seotud riskide ning nende maandamiseks vajalike tegevuste kirjeldust. Riski avaldumise tõenäosuse suurenemisest või selle avaldumisest tuleb anda teada esimesel võimalusel. Ülevaade esitada vähemalt kord kuus.
    5. Koostada konsultatsioonihanke vältel planeeringu koostamise korraldaja kirjavahetuse jms eelnõud. Koostada, täiendada ja vormistada töökoosolekute protokollid, skeemid, joonised jms dokumendid ning REPi asukoha eelvaliku, AKM hindamise ja KSH esimese etapi aruande ning asukoha eelvaliku etapi eskiisprojekti dokumendid. Esitada ettepanekuid planeeringu koostamise korraldajale REPi järgmise etapi läbiviimise osas.
    6. Koostada, täiendada ja vormistada jooksvalt nn REPi menetlusdokumentide süstematiseeritud pass (kirjavahetus, dokumentide eelnõud, koostöö ja kaasamine).

**Koostöö ja kaasamine**

* + 1. Valmistada ette REPi asukoha eelvaliku, AKM hindamise ja KSH esimese etapi aruande ning asukoha eelvaliku etapi eskiisprojekti dokumendid koostööks ja kaasamiseks.
    2. Töötada läbi, kujundada seisukohad ja koostada vastuste eelnõud koostöö ja kaasamise, sh avalikustamise käigus esitatud ettepanekute osas. Vajadusel tuleb nende alusel teha REPi asukoha eelvaliku, AKM hindamise ja KSH esimese etapi aruandes ning asukoha eelvaliku etapi eskiisprojektis muudatused.
    3. Valmistada ette, modereerida ja protokollida REPi asukoha eelvaliku, AKM hindamise ja KSH esimese etapi kohtumisi ning asukoha eelvaliku etapi eskiisprojekti tutvustavaid avalikke väljapanekuid ja avalikke arutelusid. Avalikel aruteludel, valdkonna töökoosolekutel ja kogukondadega töökohtumistel tuleb tagada vajaliku ekspertpädevuse olemasolu. Avalikud väljapanekud, avalikul väljapanekul olevate materjalide tutvustavad koosolekud ja arutelud korraldatakse planeeringuala kohalikes omavalitsuses (planeeringualas on 9 KOVi). Vajadusel korraldada arutelud osaliselt või täielikult veebiüleselt.
    4. Toetada planeeringu koostamise korraldaja tegevust planeeringu **kaasamise ja koostöö** käigus. Teenuse osutaja:
       1. koostab ja visualiseerib koostöös tellijaga REPi koostöö ja kaasamiskava, milles REPi asukoha eelvaliku, AKM hindamise ja KSH esimese etapi tegevused on konkreetsed ja detailsed PlanS § 31 kohase koostöö ja kaasamise korraldamiseks. Detailse lahenduse etapi tegevused esitatakse visioonina (tuuakse välja olulisemad tegevused koos prognoositava ajakavaga);
       2. vaatab üle ja vajadusel täiendab ministeeriumite ja teiste valitsusasutuste nimekirja, kelle valitsemisalas olevaid küsimusi REP käsitleb;
       3. vaatab üle ja vajadusel täiendab kaasatavate nimekirja, kelle huve võib planeering puudutada;
       4. vaatab üle, mõtestab läbi ja teeb ettepanekud kellega, millal ja kuidas koostööd tehakse ning keda, millal ja kuidas kaasatakse, sh kasutab sisuliseks kaasamiseks uuenduslikke lähenemisviise;
       5. initsieerib, valmistab ette (nii sisu kui korraldus) ja koordineerib REPi mõjupiirkonna kogukondade kaasamist ja KOV kohtumisi;
       6. valmistab ette ja koordineerib avalike arutelude läbiviimist.
    5. Teenuse osutaja korraldab ja sisustab REPi **kommunikatsioonitegevust**. Kommunikatsioonipartner hoiab fookust erinevate siht- ja sidusgruppidega suhtlemisel, ja kaasamisel planeeringu erinevatesse protsessidesse. Teenuse osutaja kooskõlastab tellijaga kommunikatsioonikava, kujundab huvigruppide põhised sõnumid ning esitab need kinnitamiseks, samuti informeerib tellijat jooksvatest tegevustest ning lähtub tegevuses tellija otsustest. Teenuse osutaja:
       1. koostab koostöös tellijaga REPi kommunikatsioonikava, mille REPi asukoha eelvaliku, AKM hindamise ja KSH esimese etapi aruande ning asukoha eelvaliku etapi tegevused on konkreetsed ja detailsed. Asukoha detailse lahenduse etapi tegevused esitatakse visioonina (tuuakse välja olulisemad tegevused). Teenuse osutaja tagab kommunikatsioonikavas planeeritud REPi asukoha eelvaliku etapi tegevuste elluviimise;
       2. vaatab üle ja vajadusel täiendab kommunikatsiooni sidusgrupid ja informeerib neid sobilike sõnumite ja infokanalite (vajadusel otseteavituse korraldamine) kaudu REPi protsessi etappidest;
       3. tagab avalikkuse, sh kogukondade jooksva informeerituse REPi protsessist;
       4. koostab vähemalt kord kvartalis REP elektroonilise uudiskirja põhja (meililistide jm jaoks), et informeerida huvigruppe planeeringu arengutest;
       5. tagab teemaga seotud asjakohaste kõneisikute ja ekspertide kajastused meedias;
       6. koostab ja valmistab levitamiseks ette pressiteateid (arvestuslikult kuni 15 pressiteadet), sh kuni 5 üldharivat artiklit sellest, kas ja miks on vaja maantee uuendamist, millised võivad olla selle mõjud ja kitsendused;
       7. initsieerib ja organiseerib REPi puudutavate kajastuste (intervjuud, artiklid, tekstid) ilmumise meedias ning tellib, toimetab ja levitab arvamusartikleid;
       8. meediapäringute korral valmistab tellijale ette vastuste eelnõud;
       9. monitoorib igapäevaselt REPiga seotud meediakajastusi ja vajadusel reageerib meedias ilmunud eksitavale infole vastulause koostamise ja/või toimetusega suhtlemise vms teel ning korraldab õige info avaldamise tellija kaudu;
       10. valmistab ette, korraldab ja viib läbi pressikonverentse ja -briifinguid (arvestuslikult kuni 5 korda).
    6. Teenuse osutaja peab olema valmis kõik töö teostamiseks vajalikud tegevused läbi viima täielikult või osaliselt veebipõhiselt, peab omama juurdepääsu selleks vajalikele riist- ja tarkvaralahendustele ja töö teostamise käigus neid haldama.

### **3.2. Tellija kohustused**

* + 1. PlanS kohane ülesanne on REPi koostamise korraldamine (nt kaalutlusotsuste langetamine, menetlustoimingute tegemine, sh avalikustamine, asukoha eelvaliku otsuse koostamine). Teenuse osutaja toetab tellijat REPi koostamise korraldamisel, sh kaasamise ja avalikustamiste läbiviimisel.
    2. Tellija korraldab koostöös teenuse osutaja, ministeeriumite, valitsusasutuste jt osapooltega REPi asukoha eelvaliku, AKM hindamise ja KSH esimese etapi koostamist.
    3. Koosolekute, arutelude jms tehniline korraldus, sh ruumide rent, vajadusel toitlustus.
    4. Andmepäringute teostamine, kui teenuse osutajal ei ole võimalik andmeid kätte saada (nt kui andmeid väljastatakse üksnes riigiasutustele vms põhjusel).
    5. Ametiasutustega suhtlemine, koosolekute juhtimine, ametlik kirjavahetus.
    6. Vajadusel täiendavate uuringute ja analüüside tellimine.

### **Huvitatud isiku kohustused**

* + 1. Osaleda REPi menetlusprotsessis, sh anda planeeringu koostamise korraldajale valdkonnapõhist teadmist ja vajalikku informatsiooni.
    2. Hoidub otse teenuse osutajale REPi koostamise osas nõudmiste ja siduvate juhiste andmisest ning planeeringu koostamise korraldajale REPi koostamise osas nõudmiste või ettepanekute tegemisest, mis on vastuolus hankelepingu, kehtivate õigusaktide või hea tavaga.

## **4. Töö tulemus**

* 1. Töö täitmise tulemusena on:
     1. koostatud ja avalikustatud (PlanS § 36-40) REPi asukoha eelvaliku asjakohane dokumentatsioon, AKM hindamise ja KSH esimese etapi aruanne, mis hõlmab endas järgmisi tegevusi:
        1. visandatud alternatiivsed trassikoridorid, viidud läbi alternatiivide võrdlus ning välja selgitatud sobivaim trassikoridori asukoht;
        2. kogutud võrdluskriteeriumite jaoks vajalikud andmed;
        3. koostatud on asukoha eelvaliku etapi eskiisprojekt;
        4. läbi on viidud vajalikud uuringud ja analüüsid;
        5. koostatud on lähtetingimused detailse lahenduse koostamiseks;
        6. hinnatud on ajutise planeerimis- ja ehituskeelu kehtestamise vajadust ja ulatust (ala) detailse lahenduse koostamiseks (PlanS § 42);
        7. kaardistatud on detailse lahenduse läbiviimiseks vajalikud uuringud ja analüüsid;
        8. koostatud on lähteülesanded detailse lahenduse läbiviimiseks vajalikele uuringutele ja analüüsidele;
        9. kaardistatud on detailse lahenduse läbiviimiseks vajaliku ekspertmeeskonna koosseis ning nende pädevusnõuded;
        10. koostatud on detailse lahenduse etapi eelprojekti lähteülesanne;
        11. tagatud on sisu loomine ja vajadusel täiendamine (visuaal ja tekst) ning GIS põhise planeeringulahenduse avalikustamine REP veebilehel kogu konsultatsioonhanke etapi vältel.
     2. koostatud on menetlusdokumentide süstematiseeritud pass.
     3. koostatud on REPi ajakava koos protsessi kirjeldusega.
     4. Koostatud on REPi koostöö- ja kaasamiskava.
     5. koostatud on REPi kommunikatsioonikava.
  2. **Töö vormistusnõuded**
     1. Kõik dokumendid vormistada eesti keeles.
     2. Digitaalsel vormistamisel kasutada järgmisi failiformaate:
        1. tabelite failid vormistada .xlsx ning .pdf kujul;
        2. tekstifailid vormistada .docx ning .pdf kujul;
        3. ruumiandmed .shp kujul;
        4. eskiisprojekti joonised esitada originaalformaadis (.dwg esitada igal juhul) ja .pdf kujul ning lisaks projekt failidele peavad olema printimiseks vajalikud failid ja kõigi kasutatud joonte liikide .shx failid.

## **Aja- ja tegevuskava**

Töö teostamise indikatiivne ajakava on toodud LSi ja KSH programmi ptk-s 6.1.

Teenuse osutaja peab koostama ajakava arvestades lepingu täitmiseks ettenähtud aega, kus on toodud töö teostamiseks kuluv aeg nädalates alates töö teostamise algusest (st lepingu sõlmimisest). Ajakava peab sisaldama muu hulgas vähemalt järgnevaid etappe:

* 1. Olemasoleva koridori sobivusanalüüsi koostamine ja uuringute kavade kinnitamine.
  2. Trassikoridoride visandamine ja alternatiivide võrdlusmetoodika täiendamine, sh esmaste tulemuste tutvustamine maaomanikele ja avalikkusele (sh protokollide ja vastuskirjade eelnõude esitamine).
  3. Uuringute aruannete ja alusanalüüside tulemuste esitamine.
  4. Uuringute läbiviimise koordineerimine ja trassialternatiivide võrdluse aruande koostamine ning avalikustamine (sh protokollide ja vastuskirjade eelnõude esitamine).
  5. Asukoha eelvaliku otsuse eelnõu kooskõlastamiseks ja arvamuse andmiseks esitamine.
  6. Asukoha eelvaliku otsuse eelnõu avalikustamine (sh protokollide ja vastuskirjade eelnõude esitamine).
  7. Lõplike dokumentide vormistamine ja üleandmine tellijale (sh lähtetingimused detailse lahenduse koostamiseks, eelprojekti ja kavandatavate uuringute lähteülesanded, menetlusdokumentide pass, prognoositav aja- ja tegevuskava, koostöö ja kaasamiskava, kommunikatsioonikava).

Aja- ja tegevuskava koostamisel tuleb arvestada juhtrühma protsessi kaasamise (seisukohtade küsimise ning läbiarutamise) ajakuluga vajadusel ka avalikustamise vahelistel perioodidel tagamaks dokumentide valmimine sisulises koostöös nendega.